ועדת החינוך, התרבות והספורט, כנסת 18, פרוטוקול מספר 11, 2009-05-26 10:00

זבולון אורלב: אני מתכבד לפתוח את ישיבת ועדת החינוך, התרבות והספורט.

זבולון אורלב: על סדר יומנו הסוגיה של הבטיחות בהסעות תלמידים.

זבולון אורלב: מאות אלפי תלמידים בחינוך הרגיל ובחינוך המיוחד נוסעים בהסעות מיוחדות שמארגנות הרשויות המקומיות ממקומות המגורים למוסדות החינוך ובחזרה.

זבולון אורלב: לצערנו יש בעיות קשות.

זבולון אורלב: חבר הכנסת חנא סוויד העיר שיש חשש שעברייני תנועה מסיעים תלמידים.

זבולון אורלב: אנחנו נרחיב את הדיון מעבר לסוגיית עברייני התנועה.

זבולון אורלב: אני מבקש מחבר הכנסת חנא סוויד לפתוח את הדיון.

חנא סוייד: אדוני היושב-ראש, אני מודה לך על קיום וזימון הדיון המהיר הזה.

חנא סוייד: ראיתי לנכון להעלות נושא חשוב שכזה במסגרת דיוני הוועדה.

חנא סוייד: עוד מעט צריכים להגיע לכאן נציגים של התושבים מכפר קאסם.

חנא סוייד: כולנו יודעים שלפני שבועיים אירע אסון ביישוב כפר קאסם.

חנא סוייד: רכב שהסיע תלמידים מכפר קאסם למוסד חינוך מיוחד בטייבה היה מעורב בתאונת דרכים שבה נהרגו 4 תלמידים ועוד 2 אמהות.

חנא סוייד: כמובן שבשם הוועדה, בשם הכנסת אנחנו משתתפים בצער כל המשפחות.

זבולון אורלב: אנחנו שולחים תנחומים למשפחות.

חנא סוייד: יש קשר סיבתי בין האירוע לבין הדיון שאנחנו מקיימים כאן.

חנא סוייד: אני רוצה לסייג ולהגיד שלא כל הדברים והבעיות שנעלה קשורים למקרה הספציפי שקרה.

חנא סוייד: אני מניח שיש חקירה בעניין.

חנא סוייד: אנחנו לא רוצים להיכנס לתחום האפור או האסור ולהתחיל לקבוע עובדות.

חנא סוייד: ראיתי לנכון שבנסיבות המקרה נקיים את הדיון הזה על מנת לרענן את הכללים המקובלים בתחום הזה.

חנא סוייד: לעניין הסעת תלמידים יש מספר אספקטים ופרמטרים.

חנא סוייד: יש את הצורך של התלמידים להיות קרובים למוסדות חינוך כך שלא יצטרכו להסיע אותם.

חנא סוייד: זה כמובן נושא שהוא מעבר לדיון שלנו כאן.

חנא סוייד: יש את מצב הכבישים והצמתים.

חנא סוייד: יש את המקרה הספציפי של צומת קבר בנימין.

חנא סוייד: יש שם בעיה מיוחדת.

חנא סוייד: חזקה על משרד התחבורה, מע"צ והמשטרה לטפל בעניין הזה כך שיביאו את הצומת למצב של בטיחות תחבורתית.

חנא סוייד: אני רוצה להציף את הבעיות שעמדתי עליהן אחרי המאורע בכפר קאסם ולאחר שהתעניינתי בקרב מוסדות חינוך, רשויות מקומיות איך הדבר הזה מתפתח, איך מגישים את השירות הזה ומה הבעייתיות שיש בו.

חנא סוייד: רציתי לדבר על אכיפת תקנות התחבורה, כמו תקינות כלי הרכב וזהות הנהגים שמגישים את השירות הקריטי והחשוב הזה לתלמידים חסרי ישע שאין להם ידע בנהיגה ובתחבורה, במיוחד כשמדובר בתלמידי חינוך מיוחד.

חנא סוייד: אחת בעיות זה הזהות של הנהג.

חנא סוייד: אני מניח שלחברות הסעה יש קציני בטיחות שבודקים אם הרכבים בסדר, אם הם ברמת שירות סבירה.

חנא סוייד: צריך כל הזמן לדאוג שקציני הבטיחות יקיימו את החובות שלהם.

חנא סוייד: צריך לבדוק את הזהות של הנהג ברזולוציה רגעית, לא פעם בחמש שנים כשמבקשים מהנהג להביא תעודת יושר.

חנא סוייד: פעם ב5 שנים יכול להיות אדם נקי לחלוטין, אבל לאחר שנה או שנתיים הוא יכול להיות קרימינל גדול.

חנא סוייד: צריך שתהיה בדיקה חודשית של הנהג.

חנא סוייד: אי אפשר לעשות את זה כל 5 שנים או כל שנה, כי במשך חודש או חודשיים נהג עבריין יכול לעשות הרבה עבירות.

חנא סוייד: אפשר להקיש מההתנהגות שלו שהוא לא מתאים לעבודה הזאת.

חנא סוייד: אפשר לנקוט בצעדים.

חנא סוייד: השאלה מי צריך לעשות את זה.

חנא סוייד: מי ששוכר את השירותים של חברות ההסעה אלו הרשויות המקומיות.

חנא סוייד: מי שמממן זה משרד החינוך.

חנא סוייד: יש כאן את שני הגופים שהם במגע ישיר עם הקבלן ועם הנהגים.

חנא סוייד: כמובן שיש את המשטרה, אבל למשטרה אין סמכויות להוריד מישהו או לבטל הסכם של הסעה שנעשה בין חברה לרשות מקומית.

חנא סוייד: למשטרה יש סמכות לטפל בעבריין בן רגע, לתת רפורט, אבל לא לגבי ההתקשרות ארוכת הטווח.

חנא סוייד: שמעתי סיפורים על נהגים שמוציאים את התלמידים ממוסדות החינוך כי הם רוצים לעשות עוד נסיעה.

חנא סוייד: הם עומדים בשער בית הספר או אפילו נכנסים.

חנא סוייד: אני מדבר על מקרים ששמעתי מאחראים בשלטון המקומי.

חנא סוייד: הם נכנסים לבתי הספר ומתחילים להוציא את התלמידים מהר על מנת לסיים את התפקיד שלהם וללכת הביתה.

חנא סוייד: אני חושב שצריך לשמוע ממשרד החינוך, מהרשות מקומית, ממנהלי בתי הספר איך הם שולטים בעניין הזה כך שלא תהיה פורענות של הנהגים או של חברת ההסעות.

חנא סוייד: דיברתי על תלמידים בעלי צרכים מיוחדים שלא יכולים לשרת את עצמם תוך כדי הנסיעה.

חנא סוייד: מי נותן להם את השירות המינימאלי?

חנא סוייד: מי מושיב אותם?

חנא סוייד: מי דואג לחגור אותם?

חנא סוייד: מי דואג לתלמידים שהם לא בעלי צרכים מיוחדים?

חנא סוייד: מי אוכף את החוקים על תלמידים שלא חוגרים חגורות?

חנא סוייד: אני חושב שהנושא הזה נופל בתפר שבין הרשויות המקומיות, משרד החינוך, משרד התחבורה והמשטרה.

חנא סוייד: זה תפר מאוד רחב ובעייתי.

חנא סוייד: הוא מועד לפורענות.

חנא סוייד: המטרה של הדיון הזה, אדוני היושב-ראש, היא לבדוק ולעמוד על הכללים וההנחיות הקיימות, במיוחד על הצד של האכיפה.

חנא סוייד: אני מניח שתיאורטית הכל טוב ויפה, אבל הלכה למעשה אנחנו צריכים להיות בטוחים ש4 הגורמים יהיו בשטח ויבצעו את עבודתם נאמנה.

חנא סוייד: אנחנו לא יכולים לתת שיק בטוח שלא תהיינה בעיות או תלונות, אבל נהיה בטוחים שהמערכת עושה כל שביכולתה על מנת למנוע תקלות קשות שכתוצאה מהם מאבדים חיי בני אדם.

זבולון אורלב: הסוגיה הזאת של הסעת תלמידים עולה מעת לעת.

זבולון אורלב: היא עולה לרגל אירועים מצערים כמו אחרי התאונה שהייתה בכפר יונה שבה נהרגו תלמידים, או אחרי התאונה בצומת קבר בנימין.

זבולון אורלב: יש את דוח מבקר המדינה.

זבולון אורלב: בשנה שעברה קיימנו על כך דיון בוועדה לענייני ביקורת המדינה.

זבולון אורלב: השאלות מאוד ברורות.

זבולון אורלב: יש 2 גורמים עיקרים.

זבולון אורלב: גורם אחד זה הנהגים, גורם שני זה הפיקוח.

זבולון אורלב: השאלה מי מפקח עליהם, מי מוודא שהיום אין נהגים עברייני תנועה ועבריינים אחרים.

יצחק קדמן: כולל עברייני מין.

זבולון אורלב: בחוזר מנכ"ל התשס"ד נאמר שהנהג המסיע יידרש להמציא תעודת יושר פעם ב-5 שנים וכן לעמוד בהוראות החוק למניעת העסקה של עברייני מין במוסד.

זבולון אורלב: סוגיה אחרת היא סוגיית כלי הרכב, מי מפקח שכלי הרכב שהתלמידים שלנו נוסעים בהם הם כלי רכב בטיחותיים.

זבולון אורלב: נכון אמר חבר הכנסת סוויד שיש כאן פוטנציאל בעייתי מאחר ויש 4 מערכות שלטוניות – משרד החינוך, השלטון המקומי, משרד התחבורה ומשטרת ישראל.

זבולון אורלב: אנחנו יודעים שיש פוטנציאל שהוא מאוד בעייתי שגורם לאיזה שהוא כשל.

זבולון אורלב: אני מבקש ממשרד החינוך, ממשרד התחבורה וממשטרת ישראל לתת לנו סקירה לגבי הנעשה, להניח את דעתנו שהדברים באים על תיקונם.

זבולון אורלב: אני מבקש לומר לנו האם החובה של נהג שמסיע תלמידים להמציא תעודת יושר מתקיימת.

זבולון אורלב: העירה לי היועצת המשפטית של הוועדה לפני תחילת הישיבה, שלכאורה יש בעיה חוקית כי מי שמוסמך לבקש תעודת יושר זה לא מי שהטילו עליו.

זבולון אורלב: משרד החינוך הטיל את החובה הזאת על חברת ההסעה, אבל חברת ההסעה איננה מוסמכת.

זבולון אורלב: אני מבין שגם הרשות המקומית איננה מוסמכת.

זבולון אורלב: מי שמוסמך לכך זה רק משרד ממשלתי שיש לו גישה ישירה.

זבולון אורלב: אני מבקש תשובה על הסוגיה של הדיווח המהיר בין משטרת ישראל ליתר הרשויות על אותם נהגים שנתפסים כעברייני תנועה, האם המידע הזה עובר.

זבולון אורלב: האם כשנהג עבריין נתפס הרשות המקומית ומשרד החינוך יודעים?

זבולון אורלב: יש את סוגיית האכיפה והביקורות.

זבולון אורלב: אנחנו רוצים לדעת כמה נהגים נפסלו בשנה האחרונה.

זבולון אורלב: היינו רוצים לדעת האם נפסלו כלי רכב וכמה כלי רכב נפסלו.

זבולון אורלב: אולי אפשר לתת נתונים לגבי הביקורות, כמה ביקורות יש, מי עושה את הביקורות האלו.

זבולון אורלב: בכמה כלי רכב מסיעים אנחנו מדברים?

זבולון אורלב: אם יגידו שבדקו 100 כלי רכב מתוך 100 אלף כלי רכב זה לעשות צחוק מעבודה, אבל אם זה 100 כלי רכב מתוך 1000 כלי רכב ההיקף הוא מרשים.

זבולון אורלב: התאונה הטראגית בצומת קבר בנימין הייתה במיניבוס קטן שהיו בו שישה נוסעים פלוס נהג.

רותם זהבי: משרד החינוך עוסק בנושא של בטיחות בהסעות ב3 גופים מרכזיים.

רותם זהבי: גוף אחד זה אגף זהירות ובטיחות בדרכים שכתב תכניות שעודכנו לאחרונה בנושא של בטיחות בהסעות, כולל הדרכות ילדים, כיצד לעלות לרכב, כיצד להתנהג.

רותם זהבי: אני לא אמון על העניין הזה , אבל אני יודע שזה קיים.

זבולון אורלב: למה מי שאמון לא נמצא כאן?

רותם זהבי: הגוף השני שעוסק בעניין הוא אגף הביטחון.

רותם זהבי: אני זה שכותב את הנהלים.

זבולון אורלב: אין לנו טענה לגבי הנהלים.

זבולון אורלב: האם אתם יודעים כמה כלי רכב מסיעים תלמידים?

דודו לוי: מוסעים כ-280 אלף תלמידים כל יום.

זבולון אורלב: כמה מתוכם בחינוך המיוחד?

דודו לוי: משהו כמו שליש.

דודו לוי: יש ביקורות שאנחנו מבצעים.

זבולון אורלב: יש לכם הערכה בכמה כלי רכב מדובר?

דודו לוי: אולי עשרות אלפים.

דודו לוי: חלקם רכבים קטנים.

דודו לוי: אני לא יכול להגיד מספר מדויק.

זבולון אורלב: ועדת אלבז בשנת 2005 עסקה בכ-3000 אוטובוסים, ב-1000 מיני אוטובוסים, ב-5500 אוטובוסים זעירים וב-6100 מוניות.

זבולון אורלב: מדובר סך הכל בכ- 16 אלף כלי רכב.

דודו לוי: משרד החינוך מחייב את כל הרשויות המקומיות להתקשר עם חברות הסעה על פי נוסח אחיד של מכרז וחוזה שאנחנו מכתיבים.

דודו לוי: את כל המספר של הביטחון והבטיחות מכין האגף לביטחון.

דודו לוי: יש שם תנאים לגבי הרכב ולגבי הנהגים.

זבולון אורלב: אנחנו לא עוסקים בהנחיות.

זבולון אורלב: הדיון זה הוא לא על הנחיות.

זבולון אורלב: איזה ביקורת יש לך שאמנם חותמים על החוזה האחיד?

זבולון אורלב: בכמה רשויות מקומיות היית כדי לוודא שהחוזה נחתם על פי החוזה האחיד?

חנא סוייד: האם גיליתם אי פעם איזו שהיא תקלה שחשבתם לנכון להתערב או להפסיק חוזה?

דודו לוי: החוזה הוא תמיד חוזה אחיד.

דודו לוי: הבעיה היא שלא תמיד ממלאים את כל התנאים שבו.

חנא סוייד: האם היה מקרה שבו דברים התבצעו לא כמו שצריך והייתם צריכים להתערב?

דודו לוי: היו הרבה מקרים.

דודו לוי: לפעמים אנחנו עושים ביקורות.

דודו לוי: אני עצמי מידי פעם יוצא לשטח.

דודו לוי: ברור לכם שאנחנו מעט אנשים.

דודו לוי: יש חברה חיצונית בשם טלדור שמבצעת ביקורות בשטח.

דודו לוי: ברוב המקרים התכנית שלה נקבעת על פי תלונות שאנחנו מקבלים.

דודו לוי: הביקורות שנעשות נעשות על פי מה שקורה בשטח.

זבולון אורלב: כמה מתוך 15 אלף כלפי רכב בודקים בשנה?

זבולון אורלב: האם זה משהו כמו 50 כלי רכב?

דודו לוי: לא הרבה יותר.

זבולון אורלב: כמה רכבים בודקת חברת טלדור?

זבולון אורלב: יש חוזה איתה?

דודו לוי: יש חוזה.

זבולון אורלב: החוזה הוא ביוזמת האגף שלכם?

דודו לוי: כן.

זבולון אורלב: מישהו יודע מה כתוב בחוזה?

זבולון אורלב: האם אתם מפקחים על הנהגים?

זבולון אורלב: האם טלדור מפקחת על הרישיונות של הנהגים?

זבולון אורלב: מה החוזה שלה אומר?

זבולון אורלב: האם היא צריכה לפקח רק על הרכבים או שגם על הנהגים?

דודו לוי: היא מפקחת על ביצוע ההסעה כמו שצריך.

דודו לוי: היא לא יכולה לדרוש מהנהג רישיון נהיגה כי זה לא בסמכותה.

דודו לוי: רק שוטר יכול.

דודו לוי: בוודאי ובוודאי היא לא יכולה לבדוק אם יש לו גיליון הרשעות ממשטרת התנועה.

זבולון אורלב: כמה רכבים היא גילתה שלא היו בסדר?

זבולון אורלב: יש נתונים לגבי הממצאים של הבדיקות?

דודו לוי: יש דוחות של החברה.

חנא סוייד: האם את הממצאים של המקרים שמצאו בהם פגמים השוו עם הממצאים של קצין הבטיחות באותה חברה שמסיעה?

חנא סוייד: האם ננקטו צעדים מסוימים כתוצאה מהביקורת שעשיתם?

דודו לוי: הקל ביותר זה לקנוס את החברה.

דודו לוי: במקרים חמורים - יש בתוך החוזה סעיף - אפשר לפסול את החברה עצמה או נהג מסוים.

חנא סוייד: אני בטוח שבתיאוריה הכל טוב ויפה.

חנא סוייד: אנחנו מדברים על הפיקוח בשטח.

חנא סוייד: לא קיבלתי שום מספר, לא קיבלתי שום התייחסות ספציפית.

רותם זהבי: אי אפשר להגיע לנהג ולהוציא ממנו את הרישיון.

חנא סוייד: אנחנו בפני בעיה בלתי פתירה.

זבולון אורלב: מר זהבי, האם אתה יכול לספר על התאונה האחרונה שחקרת?

רותם זהבי: רק עכשיו נסתיימה חקירתה של תאונת הילדה סתיו בכרמיאל.

זבולון אורלב: אתה אישית עסקת בחקירה הזאת?

רותם זהבי: אני מלווה את החקירה.

זבולון אורלב: מי עושה את החקירה?

רותם זהבי: ממונה ועדה.

זבולון אורלב: מי ממנה את הוועדה?

רותם זהבי: המנכ"ל.

רותם זהבי: מהרגע שהוועדה מקבלת את המינוי היא יוצאת לשטח, עובדת, בודקת, מגישה דוח.

זבולון אורלב: זאת ועדה שממונה בכל מקרה שנהרג תלמיד.

זבולון אורלב: לא לכך התכוונתי.

רותם זהבי: השאלה אם ממונה ועדה כאשר מדובר בהסעה של הרשות.

רותם זהבי: זה משהו שלא שייך ממש למערכת החינוך.

יצחק קדמן: בכל פעם שיש פנייה למשרד החינוך בעניין הסעות התשובה שאנחנו מקבלים היא שעניין ההסעות מצוי בידי הרשות המקומית.

זבולון אורלב: מרכז השלטון המקומי לא ראה לנכון להשתתף בדיון הזה.

זבולון אורלב: זה הובא לידיעתנו לפני תחילת הישיבה.

זבולון אורלב: זה דבר מאוד מוזר כי מרכז השלטון המקומי הוא גוף אחראי.

זבולון אורלב: רשויות המקומיות אחראיות, הן לא עמותות וולונטריות.

זבולון אורלב: מוטלות עליהן חובות על פי חוק.

זבולון אורלב: פיני קבלו, שהוא סמנכ"ל קשרים בין הכנסת למרכז השלטון המקומי, קיבל מכתב ממשרד עורך דין אליאס בן אריה אסף.

זבולון אורלב: אני לא מבין מה זה עניין של עורכי דין, הרי אין פה משפט פלילי.

זבולון אורלב: יש פה נאומים חוצבי להבות.

זבולון אורלב: כתוב שהרשויות המקומיות תפעלנה כמו בכל שנה לבדיקה קפדנית ומקיפה של הגורמים איתם הן מתקשרות.

זבולון אורלב: אני מוכרח לומר שאני יותר ממביע תמיהה על כך שהשלטון המקומי שנושא באחריות הישירה לא מוצא לנכון להגיע.

זבולון אורלב: אנחנו נקיים דיון נוסף.

חנא סוייד: אמרתם שבמקרה הספציפי הזה לא הוקמה ועדה.

חנא סוייד: למה?

חנא סוייד: זה לא חמור מספיק?

חנא סוייד: מה השיקולים?

רותם זהבי: יש חקירה מעמיקה מאוד של המשטרה.

זבולון אורלב: בכרמיאל היא לא נכנסה?

רותם זהבי: היא נכנסה.

רותם זהבי: כאן שקלנו את העניין והחלטנו לא להקים ועדה.

זבולון אורלב: אני לא מצליח להבין למה בכרמיאל מקימים ועדת חקירה וכשנהרגים 4 ילדים לא מקימים ועדת חקירה.

ג'קי לוי: אני חייב לציין שבכל חברות ההיסעים יש קציני בטיחות שתפקידם לטפל בנושאים של הרכב ובהכשרת הנהגים.

ג'קי לוי: במקרה האחרון שאירע החברה העסיקה את הנהג באופן חלקי בלבד רק להסעת אנשים בוגרים, לא בהסעת ילדים.

זבולון אורלב: הדיון בוועדה איננו על המקרה הספציפי.

זבולון אורלב: אנחנו נשאיר את זה למי שעוסק בחקירה.

זבולון אורלב: מהמקרה הספציפי אנחנו רוצים להשליך על הכל, כלומר מה קורה עם נהגים מזדמנים, איך מפקחים.

ג'קי לוי: לא נתגלה כשל בתאונה הזאת או בתאונות אחרות שבדקנו.

ג'קי לוי: גם לא היו טענות לגבי תקינות הרכבים.

ג'קי לוי: המשאית שהייתה מעורבת בתאונה נבדקה ושוחררה מהמקום.

ג'קי לוי: קציני הבטיחות פעלו כשורה.

ג'קי לוי: הבעיה היחידה הייתה שאותו נהג התקבל לעבודה כשהרכב שלו לא היה מורשה להסיע תלמידים.

ג'קי לוי: הוא לא ביצע את העבודה הזאת דרך המשרד.

ג'קי לוי: פה היה כשל ברשות עצמה, בעירייה.

ג'קי לוי: היה פה חוסר בקרה מצד מי שנתן לו להסיע את התלמידים.

ג'קי לוי: מישהו היה צריך לוודא שהרכב מורשה.

ג'קי לוי: לנהג היה אישור, הוא עבר את ההשתלמויות הדרושות.

ג'קי לוי: הרכב לא אושר.

ג'קי לוי: אנחנו כגף קציני בטיחות בשיתוף משרד התחבורה מקפידים - לפחות פעם בשנה - לזמן את הרכבים.

ג'קי לוי: אנחנו נותנים עדיפות להיסעים.

ג'קי לוי: לפחות פעם בשנה אנחנו עושים ביקורת יזומה שלנו.

זבולון אורלב: חוץ מהטסט השנתי?

ג'קי לוי: חוץ מהטסט, חוץ מבדיקת חורף שהם מחויבים על פי חוק וחוץ מאישור בלמים חצי שנתי שאנחנו מחייבים כל שנה אנחנו עושים ביקורות יזומות.

ג'קי לוי: אנחנו בודקים את כלי הרכב כדי לוודא את תקינותם.

ג'קי לוי: מידי יום יוצאות קרוב ל7,8 ניידות שעומדות בצידי הדרך או במקומות שיש בהם הסעות או משאיות.

ג'קי לוי: אנחנו עומדים ומנסים לבדוק כמה שיותר כלי רכב.

ג'קי לוי: אנחנו נותנים עדיפות לענף ההיסעים.

זבולון אורלב: מה הסטטיסטיקה לגבי כלי רכב פגומים, כלי רכב שהורדתם מהכביש?

זבולון אורלב: באיזה אחוזים אנחנו מדברים?

ג'קי לוי: לא הבאתי את האינפורמציה הזאת.

ג'קי לוי: לפעם הבאה נביא אותה.

זבולון אורלב: ב24 במארס שנה זו הייתה ישיבה.

זבולון אורלב: בסיכום הישיבה נכתב שהוועדה קובעת כי דוח מבקר המדינה חשף שורת ליקויים וכשלים בנושא הסעות תלמידים, נושא העוסק בשלומם ובחייהם של ילדים שחייבים מכוח חוק להשתמש בהסעה.

זבולון אורלב: הוועדה התרשמה כי הנושא לא מוסדר ברמה הלאומית והוא מפוזר בין משרדים וגופים שונים ורבים ואין גורם מתכלל אחד.

זבולון אורלב: הוועדה מבקשת ממשרד החינוך, התרבות והספורט להקים ועדה בין-משרדית - רצוי ברמה של מנכ"לים - בהשתתפות נציגי משרד הפנים, מרכז שלטון מקומי, משרד התחבורה, הרשות הלאומית לבטיחות בדרכים, המשרד לביטחון פנים ואגף התקציבים במשרד האוצר.

זבולון אורלב: הוועדה מבקשת ממשרד החינוך לקבל את דוח הוועדה ואת מסקנותיה תוך 3 חודשים.

זבולון אורלב: לאחר קבלת דוח הוועדה היא תשקול אם לפנות למבקר המדינה בבקשה לקיים דוח מעקב בנושא.

זבולון אורלב: הוועדה פונה למבקר המדינה בבקשה לבדוק את שיטת התקצוב.

זבולון אורלב: כבר אז יש דוח מפורט שחושף בעיות קשות מאוד של בטיחות בדרכים.

זבולון אורלב: דיון נוסף שהיה פה בוועדה נערך באוקטובר 2007.

זבולון אורלב: ועדת החינוך, התרבות והספורט דנה בנושא חינוך לבטיחות בדרכים.

זבולון אורלב: זה היה במסגרת יום הבטיחות בדרכים.

זבולון אורלב: סיכום הדיון היה שהוועדה דורשת ממשרד התחבורה לקבוע פיקוח ובקרה מתמידים על נהגי הסעות ותלמידים.

זבולון אורלב: הוועדה דורשת ממשרד החינוך לא להוציא אישור הפעלה לבית ספר חדש אלא לאחר שקצין הבטיחות יקבע את בטיחות בית הספר בתוך שטח בית הספר וקצין תעבורה יקבע את בטיחות בית הספר בנושא התעבורתי.

זבולון אורלב: האם כשנפתח בית ספר חדש מישהו מסתכל על ההיבט התעבורתי כך שהתלמידים יוכלו להיכנס ולצאת בשלום מבית הספר?

זבולון אורלב: יש הנחיות?

רותם זהבי: זה כולל את הכניסה ואת היציאה של התלמידים.

זבולון אורלב: הוועדה ביקשה ממשרד החינוך להציג בפניה תוך חודשיים את התכנית הרב שנתית באשר לבטיחות התעבורתית בסביבת בית הספר, כולל לוחות זמנים לטיפול בליקויים.

זבולון אורלב: הייתה את ועדת אלבז.

זבולון אורלב: המלצותיה של הוועדה לא יושמו במלואן.

זבולון אורלב: מתי הוקמה הוועדה?

דודו לוי: הוועדה הוקמה אבל לא קיימה אף ישיבה.

זבולון אורלב: מי היושב-ראש שלה?

דודו לוי: המנכ"לית הקודמת.

זבולון אורלב: באיזו רמה הייתה הוועדה הזאת?

דודו לוי: זאת הייתה ועדת מנכ"לים.

זבולון אורלב: הייתי מסתפק במנהלי אגפים.

זבולון אורלב: הם יודעים לעשות את העבודה.

דרור שפירא: הרשות הלאומית הפנתה מכתב לשר התחבורה בבקשה להקים ועדת חקירה בנוגע לתאונה בכפר קאסם.

דרור שפירא: מבדיקות ראשוניות יש צורך בבדיקה כזאת.

דרור שפירא: יש הרבה מאוד שאלות שעלו.

דרור שפירא: אני מקווה שנקבל את הסכמת השר להקמת ועדה כזאת.

זבולון אורלב: האם חוץ מלכתוב מכתב אתם עושים עוד משהו בסוגיה של בטיחות הסעות לתלמידים?

דרור שפירא: לרשות הלאומית לבטיחות בדרכים אין סמכויות פעולה בתחום הזה.

דרור שפירא: אנחנו בודקים את התחום הזה מאז היותך, אדוני היושב-ראש, יושב-ראש הוועדה לענייני ביקורת המדינה.

דרור שפירא: מנכ"ל הרשות הלאומית היה זה שהעלה את הצורך לקיים את הוועדה, אבל לצערי היא לא התכנסה.

זבולון אורלב: מה אתה מציע לחברי כנסת מתוסכלים כמונו לעשות?

זבולון אורלב: אנחנו מקיימים ישיבות, מזמינים את האנשים.

זבולון אורלב: זה לא משחק ילדים.

זבולון אורלב: מדובר בחיי אדם, בחיי ילדים.

זבולון אורלב: אנחנו המבוגרים עוד נושאים באחריות למעשנו.

זבולון אורלב: אנחנו מחייבים את הילדים לנסוע.

זבולון אורלב: אני לא מבין מה קורה כאן.

זבולון אורלב: כשאנחנו משתוללים וקצת אגרסיביים באים אלינו בטענות.

זבולון אורלב: מה, נעשה עוד ישיבה?

דרור שפירא: אנחנו ביקשנו לקיים ועדת חקירה דחופה.

זבולון אורלב: תהפכו את השולחן, או שאנחנו נהיה אלה שנהפוך לכם את השולחן.

זבולון אורלב: מה חושב האזרח כשהוא שומע רשות לאומית לבטיחות בדרכים?

זבולון אורלב: כתבתם מכתב.

זבולון אורלב: זה מה שאתם יכולים לעשות?

זבולון אורלב: צר לי.

זבולון אורלב: אני דווקא תמכתי בכם.

זבולון אורלב: אני חשבתי שרשות לאומית תהיה הקול המתריע בשער.

זבולון אורלב: עשו אתכם יחידה עצמאית כדי שתוכלו לדפוק על השולחן, לעשות מהומה, לשאול מדוע הוועדה לא מתכנסת.

זבולון אורלב: לא קראתי את זה באף עיתון כי לא הדלפתם את זה לאף אחד.

זבולון אורלב: לא באתם לכנסת ואמרתם שחוטאים פה כלפי תלמידים.

זבולון אורלב: תעשו משהו.

זבולון אורלב: חבל על המאמץ אם הקימו אתכם בשביל לכתוב מכתב.

זבולון אורלב: זה לא רציני.

דרור שפירא: אנחנו מתריעים.

דרור שפירא: מתקיימות בחודשים האחרונים השתלמויות לממונים על ההסעות ברשויות המקומיות.

דרור שפירא: אנחנו שותפים לזה יחד עם מרכז השלטון המקומי.

דרור שפירא: זה תחום חדש.

דרור שפירא: לא בכל הרשויות היו ממונים.

דרור שפירא: אנחנו דואגים שיהיו ממונים ושנקיים את ההשתלמויות כדי לשדרג את מעמדם, תפקידם ותפקודם בתוך הרשויות המקומיות.

רוני לוינגר: אנחנו שולחים תנחומים למשפחות ולכפר כולו.

רוני לוינגר: חקירת המשטרה נמצאת בעיצומה.

רוני לוינגר: יש פחות או יותר ממצאים לגבי הנושא התעבורתי, אבל ישנן המון שאלות פתוחות לגבי מסגרת הנסיעה, מי הזמין אותה, האם היא הייתה בשכר, באיזו מסגרת, האם היא הסעה של חינוך מיוחד שיש לה כללים ותקנות אחרות.

רוני לוינגר: בהסעות של חינוך מיוחד יש חובת ליווי, מה שאין במערך ההסעות הרגיל.

רוני לוינגר: דיברתי אתמול עם החוקר של התאונה הספציפית.

רוני לוינגר: גם בגלל שהנהג פצוע וגם בגלל שהמשפחות אבלות החקירה עדיין לא הסתיימה.

רוני לוינגר: כל השאלות האלו ייבחנו לעומק.

רוני לוינגר: משטרה אוכפת על פי הרישום שישנו.

רוני לוינגר: לנהג הספציפי הזה היה רישיון להסעה ציבורית.

רוני לוינגר: הרכב היה אוטובוס ציבורי זעיר.

רוני לוינגר: הרכב לא היה מורשה להסעת תלמידים.

רוני לוינגר: רכב כזה חייב בהתקן מיוחד, בפנסים מיוחדים, בחגורות בטיחות.

רוני לוינגר: פה היה הכשל.

רוני לוינגר: המשטרה מנועה מלאכוף את ההסכמים בין מזמין ההסעה לחברת ההסעות.

רוני לוינגר: זה לא עניין משטרתי.

רוני לוינגר: המשטרה יכולה לאכוף את העבירות בדרך.

זבולון אורלב: האם יש נתונים לגבי דוחות באשר להסעות תלמידים?

רוני לוינגר: זה אחד הדברים שעלו בוועדת אלבז.

רוני לוינגר: בעקבות זה הכנסנו את הרכבים להסעת תלמידים.

רוני לוינגר: כשהבוחן מגיע לתאונה, מנתח ומזין אותה למאגר הנתונים הוא עושה את זה לפי סוג הרכב.

זבולון אורלב: יש נתונים?

רוני לוינגר: אין הרבה כי זה רק שנה או משהו כזה.

רוני לוינגר: התקשרתי לוועדה וביקשתי חומר רקע על מנת שנדע לאיזה כיוון יהיו הדיונים.

רוני לוינגר: מהוועדה לא נמסר שיש חומר רקע.

רוני לוינגר: עלתה פה סוגיה בנוגע למתן אפשרות למסיעים או לאיזה גוף לדעת מה קורה עם הנהגים.

רוני לוינגר: נעשים מאמצים חזקים במשרדי הממשלה לתקן את החוק.

רוני לוינגר: משרד המשפטים מעורב בזה.

רוני לוינגר: היינו אצל רחל גוטליב כמה פעמים על מנת לאפשר לקצין בטיחות או למנכ"ל של חברה - מחפשים את הצינור המשפטי הראוי - לקבל את גיליון ההרשעות התעבורתי של הנהג טרם התקבל לעבודה.

רוני לוינגר: נמצא הסדר כזה שנוגע לעברייני מין.

רוני לוינגר: מנסים לשכפל אותו לתעבורה.

רוני לוינגר: זה קשה מבחינה משפטית.

רוני לוינגר: המצב היום הוא שאסור למנכ"ל או לקצין בטיחות לדרוש מנהג את הגיליון התעבורתי שלו.

דודו לוי: וגם את הפלילי.

רוני לוינגר: אנחנו מנסים ליצור מנגנון.

רוני לוינגר: שאלתי בדיונים איזו הגנת פרטיות יש כאשר יודעים על נהג מסוים שלפני שנתיים הוא עבר כמה עבירות חניה.

רוני לוינגר: מבחינת משרד המשפטים זה מאגר מידע פלילי.

זבולון אורלב: זה לא עניין לחקיקה פרטית.

זבולון אורלב: זאת חקיקה ממשלתית שצריכה להיעשות.

אנסטסיה מיכאלי: הסוגיה שאנחנו דנים בה היא סוגיה של הסעות ילדים.

אנסטסיה מיכאלי: מי לוקח אחריות על החיים של הילד מהרגע שהוא יוצא מהבית?

אנסטסיה מיכאלי: לנהג באוטובוס אין השכלה פדגוגית.

אנסטסיה מיכאלי: הוא לא יכול לחנך ילדים.

אנסטסיה מיכאלי: בין הילדים יש אלימות מילולית ופיזית.

אנסטסיה מיכאלי: אני יודעת שיש סדרנים, אבל הסדרנים גם הם בגיל של אותם ילדים שנוסעים.

אנסטסיה מיכאלי: אני מבינה שיש חוסר תיאום בין המשטרה, משרד החינוך לרשות המקומית.

אנסטסיה מיכאלי: השאלה למי לפנות אם קורה שהסדן דוחף את הילד והילד כמעט נופל על הכביש.

אנסטסיה מיכאלי: זה קרה לבן שלי לפני יומיים.

אנסטסיה מיכאלי: מה עושים בעניין הזה?

רוני לוינגר: ישנה אבחנה לגבי חובת ליווי.

רוני לוינגר: מדובר על מלווה שאחראי על הנעשה בתוך האוטובוס.

רוני לוינגר: בחינוך המיוחד יש חובת ליווי.

רוני לוינגר: במערך ההסעה הכללי אין חובת ליווי.

רוני לוינגר: כל זה מטעמי תקציב.

אנסטסיה מיכאלי: האם משרד החינוך נותן הדרכה לאותם סדרנים?

אנסטסיה מיכאלי: הם לא יודעים להשתלט על 20 ילדים שכל אחד מקלל את השני.

אנסטסיה מיכאלי: השאלה למי לפנות בעניין הזה .

רותם זהבי: בכל בית ספר יש אחראי הסעות שמקבל מערך הדרכה מסודר דרך אגף זהירות בדרכים.

רותם זהבי: מעבירים את זה בתוך בית הספר.

רותם זהבי: יש ממונה הסעות בקרב הילדים, יש הדרכה, יש רכז הסעות.

אנסטסיה מיכאלי: מה קורה כאשר הילד נדחף לכביש והמכונית הורגת אותו?

אנסטסיה מיכאלי: מה עושים?

אנסטסיה מיכאלי: למי פונים?

אנסטסיה מיכאלי: מי אחראי?

רותם זהבי: אם הוא נפגע צריך לפנות למשטרה.

רותם זהבי: זאת בעיה של כל המערכת.

רותם זהבי: זאת בעיה של בית הספר, הרשות המקומית והמשטרה.

יצחק קדמן: אני מודה לכם, חבר הכנסת אורלב וחבר הכנסת סוויד, על שיזמתם את הדיון.

יצחק קדמן: מוכרחים להרחיב את הדיון הרבה מעבר לשאלה של התאונה של הילדים בכפר קאסם או אפילו לגבי הרקע התעבורתי של הנהגים.

יצחק קדמן: הנושא של ההסעה הרבה יותר רחב והרבה יותר שערורייתי.

יצחק קדמן: הוזכרו פה מלווים.

יצחק קדמן: אתם יודעים שבעירית לוד העסיקו במודע נרקומנים ועברייני רכוש.

יצחק קדמן: יש לי התכתבות שלמה עם עיריית לוד.

יצחק קדמן: אלה המלווים שמלווים שם את התלמידים.

יצחק קדמן: יש עברייני מין שמשמשים נהגים, ביניהם עברייני מין שפגעו בעבר וממשיכים לנהוג ברכבים.

יצחק קדמן: החוק שמונע העסקת עברייני מין במוסדות חינוך חל גם על חברות הסעה.

יצחק קדמן: שם אין בעיה לבקש אישור.

יצחק קדמן: אין שם חוק פרטיות.

יצחק קדמן: סיפר לי מישהו שממונה על הנושא במשטרה, שבעיר שבה הוא גר יש 4 חברות הסעה שמסיעות ילדים.

יצחק קדמן: הוא אומר שאף אחת מהחברות האלו לא ביקשה מהנהגים להביא אישור שהם לא עברייני מין.

יצחק קדמן: החוק קובע שאתה לא יכול להעסיק נהג בלי שתבקש אישור שהוא לא עבריין מין.

יצחק קדמן: זו לא תעודת יושר, זה אישור אחר שחייבים לבקש אותו.

חנא סוייד: האם כשחברה ניגשת למכרז שמפרסמת רשות מקומית היא חייבת להקצות נהגים, או שמדובר בחברה שאחר כך עושה את ההקצאות הפנימיות שלה?

יצחק קדמן: אני לא יודע.

יצחק קדמן: נסעתי הבוקר בחברה שמסיעה גם הסעות לבתי ספר.

יצחק קדמן: שאלתי את הנהגים אם מישהו פעם ביקש מהם להביא אישור מהמשטרה שאין להם עבר בעבירות מין.

יצחק קדמן: הם הסתכלו עלי כאילו נפלתי מהירח.

יצחק קדמן: הם לא ידעו על מה מדובר.

יצחק קדמן: אתם יודעים שבדוח מבקר המדינה האחרון נמצא שבאחת הרשויות המקומיות מי שהיה קצין בטיחות של הרשות המקומית עבד בחצי משרה כקצין בטיחות של חברת ההסעות שהרשות המקומית העסיקה.

יצחק קדמן: זה מופיע בעמוד 28 בדוח מבקר המדינה.

יצחק קדמן: ההפקרות בנושא הזה היא עצומה.

יצחק קדמן: שמענו על בדיקה של רכבים.

יצחק קדמן: אני מציע למשרד התחבורה או למשטרה ללכת לרכס שועפת בירושלים או לרח' בר-אילן כדי לראות עם איזה רכבים מסיעים ילדים בחינוך החרדי לתלמודי תורה.

יצחק קדמן: ראיתם פעם איך הרכבים האלה נראים?

יצחק קדמן: כל מי שירושלמי והתנסה בלנסוע אחרי רכב כזה יודע על מה אני מדבר.

יצחק קדמן: התלונות שאנחנו מקבלים על הסעות כוללות גם דברים שאינם קשורים למשרד התחבורה.

יצחק קדמן: אנחנו מקבלים תלונות על חברות הסעה שמצרפות מסלולים וכתוצאה מזה ילד מגיע אחרי 3 שעות לבית הספר.

יצחק קדמן: אני יכול להגיד לכם על חברות הסעה לתלמידים שמעלות גם נוסעים רגילים, דבר שאסור להם בתכלית האיסור.

יצחק קדמן: העניין הזה נמצא בהפקרות.

יצחק קדמן: בחלק מהרשויות המקומיות לא מוצאים מלווים ולוקחים אנשים עם עבר פלילי.

יצחק קדמן: בחלק מסיעים ללא מלווים למרות שהחוק מחייב שיהיה מלווה.

יצחק קדמן: בחלק מהמקומות המלווה יושב ולא יורד עם התלמיד.

יצחק קדמן: קרו כבר מקרים שתלמידים ירדו והנהג לא שם לב ועלה עליהם עם הגלגל והרג אותם.

יצחק קדמן: דוח מבקר המדינה מלפני שנה כותב דברים חמורים ביותר.

יצחק קדמן: אני אקריא מדוח מבקר המדינה: "ממצאי הביקורת מצביעים על ליקויים וקשיים בארגון, בניהול, בביצוע של הסעות ברשויות המקומיות ובקיום הוראות הבטיחות.

יצחק קדמן: הממצאים מלמדים על הליקויים והכשלים בפיקוח משרדי הממשלה הנוגעים בדבר על הרשויות המקומיות.

יצחק קדמן: מחדליהם של משרדי הממשלה והרשויות המקומיות בכל הקשור לקיום דרישות הבטיחות והליקויים החמורים מסכנים את התלמידים.

יצחק קדמן: זאת אחריות לשלומם ולבטיחותם של התלמידים.

יצחק קדמן: אי קיומם של החוקים, התקנות והכללים הנוגעים להסעות מסכן את שלומם ואת חייהם של הילדים".

יצחק קדמן: זה נכתב שנה לפני התאונה הנוראית שהייתה.

יצחק קדמן: הכתובת הייתה על הקיר.

יצחק קדמן: אם העניין הזה לא יטופל ברצינות הכתובת תמשיך להיות כתובה על הקיר.

יצחק קדמן: די בסיכון הבריאות של ילדים שנושמים את הפליטה הנוראית של רכבים לא בדוקים שמסיעים אותם, די בזה שילדים מוסעים ברכבים ללא חגורות בטיחות, די בזה שהם מטורטרים בדרכים שעות על גבי שעות.

יצחק קדמן: חברות ההסעה שזכו במכרז מעסיקות קבלני משנה.

יצחק קדמן: את קבלני המשנה איש לא בדק.

יצחק קדמן: ההפקרות בעניין הזה מוחלטת .

יצחק קדמן: חלק מהבעיה הוא בפיצול האחריות.

יצחק קדמן: כשהרשות המקומית מפנה אותך למשרד החינוך ומשרד החינוך מפנה אותך לרשות המקומית תמיד הדברים נופלים בין הכיסאות.

יצחק קדמן: צריך לקבוע גורם אחראי אחד כי זה בנפשנו.

זבולון אורלב: על זה עמדנו בדיון בוועדה לענייני ביקורת המדינה.

זבולון אורלב: ביקשנו שתהיה ועדת מנכ"לים שתקבע מישהו אחד שיקבע, מישהו אחד שיקבל החלטות, לא שאחד יחקור תאונות, אחד יאסוף נתונים, אחד יוציא הוראות.

זבולון אורלב: אני מסכים איתך שהדוח הוא אחד מהדוחות הבעייתיים והקשים שהיו, כולל אי קיום הסוגייה של חגורות בטיחות.

זבולון אורלב: יכול להיות שמאז 2007 יש שינוי.

זבולון אורלב: בדוח של 2007 מתריע מבקר המדינה שמסיעים תלמידים ללא חגורות בטיחות.

זבולון אורלב: מבקר המדינה התייחס לסוגיה של העסקת קבלני משנה.

זבולון אורלב: אני לא נכנס לסוגיות הכספיות, כמו הסוגיה של ביטוח התלמידים תוך כדי ההסעות.

זבולון אורלב: אני מסכים שהבעיה היא בעיה מאוד קשה.

אתי בנימין: מכיוון שכארגוני ההורים הבנו ממזמן שאין לנו עם מי לדבר ואין לנו על מי לסמוך, הקמנו חוליות שלנו שעוקבות אחרי הרכבים של ההסעות.

אתי בנימין: הרכבים של החברות לא שייכים לחברה, הם שייכים לנהג.

אתי בנימין: החברות לא מקפידות על בדיקות בטיחות לרכבים.

אתי בנימין: הנהג צריך לעשות עוד הסעה ועוד הסעה, אין לו את הזמן להכניס את הרכב לטיפול במוסך או לעשות לו בדיקה בטיחותית.

אתי בנימין: אף אחד לא מקפיד על זה.

אתי בנימין: אנחנו פנינו לא פעם לקציני הבטיחות של חברות ההסעות.

אתי בנימין: זכינו במטח של קללות.

אתי בנימין: אף אחד לא מפקח על זה שהרכבים האלה נוסעים במהירות מופרזת.

אתי בנימין: משטרת ישראל לא עושה מספיק ביקורות לרכבים האלה.

אתי בנימין: פניתי הרבה פעמים למשטרה על מנת שתעשה יותר ביקורות.

אתי בנימין: לא ראינו את המשטרה עומדת ברכס שועפת או בבר אילן.

אתי בנימין: מעבירים ילדים מרכב לרכב ללא פיקוח, ללא השגחה.

אתי בנימין: אף אחד לא יודע ולא נמצא שם.

אתי בנימין: יש את הנושא של המלווים.

אתי בנימין: המלווים לא עוברים שום הכשרה.

אתי בנימין: מלווים של חינוך מיוחד לא עוברים שום הכשרה בכדי להיות מלווים ברכבים.

דודו לוי: התחיל עכשיו קורס.

אתי בנימין: ההסעות מגיעות לבתי הספר ללא מלווים.

אתי בנימין: הרשות המקומית מעבירה את האחריות על המלווה לחברת ההסעה, חברת ההסעה מעבירה את האחריות על המלווה לנהג והנהג מעביר את האחריות לאשתו, לבן שלו או לכל מי שהוא מוצא לנכון.

זבולון אורלב: האם ההוראות של משרד החינוך קובעות תכונות מסוימות שיהיו למלווים?

רותם זהבי: דרושה הכשרה.

אתי בנימין: הם לא עוברים שום הכשרה.

אתי בנימין: הרכבים מגיעים בלי מלווה, או שבאמצע המסלול יורד המלווה ועוזב את ההסעה.

אתי בנימין: אף אחד לא מפקח ולא מקפיד על זה.

אפרת שמש: קיים סעיף בפקודת התעבורה - סעיף 61א – שמדבר על מאגר פסולי רשיון.

אפרת שמש: זה סעיף שאמורה להפעיל אותו משטרת ישראל.

אפרת שמש: הסעיף לא מופעל.

אפרת שמש: הוא סעיף מאוד בעייתי.

אפרת שמש: הוא מדבר על יצירת מאגר של פסולי רישיון.

אפרת שמש: אני לא מדברת על עבר תעבורתי אלא על אנשים שנפסלו על ידי בית משפט מלנהוג.

אפרת שמש: המאגר הזה לא הוקם מבעיות ארגוניות.

אפרת שמש: משרד המשפטים חושב שהמודל הזה לא נכון.

אפרת שמש: להטיל את האחריות על מעסיקים או על מי שמזמין את ההסעות לבדוק את כשירות הנהג זה בעינינו מודל לא נכון.

אפרת שמש: מי שנותן את הרישיון, מי שבאחריותו לחדש רישיונות הוא רשות הרישוי.

אפרת שמש: רשות הרישוי צריכה לבדוק את הכשירות של הנהג מבחינת העבר התעבורתי שלו, לבדוק את הרקורד שלו אחת לתקופה.

אפרת שמש: היום זה נעשה אחת ל10 שנים.

אפרת שמש: אין מעקב תקופתי אחרי הרקורד של הנהג.

זבולון אורלב: את שולחת אותנו לפתרון לא מעשי?

אפרת שמש: בכלל לא.

אפרת שמש: אני חושבת שיש צורך בתיקון חקיקה.

אפרת שמש: אנחנו עובדים על זה יחד עם משרד התחבורה באופן מאוד צמוד.

אפרת שמש: קוימו ישיבות בנושא.

אפרת שמש: אנחנו רוצים לעבור למודל של חידוש מותנה כך שהחידוש לא יהיה אוטומטי כמו שהוא היום.

אפרת שמש: אנחנו רוצים שזה יהיה אחת לשנה.

אפרת שמש: שיקול הדעת צריך להיות בידי המדינה ,לא בידי המעסיק, לא בידי ההורים, לא בידי מי שבאותו רגע פוגש את הנהג.

אפרת שמש: מי שפוגש את הנהג באותו רגע, אם זה הרשות המקומית או מנהל בית הספר, צריך לבדוק שהרישיון בתוקף.

אפרת שמש: מי שמחדש את הרישיונות, מי שבידו שיקול הדעת זה רשות הרישוי.

אפרת שמש: שיקול הדעת לא צריך להיות דבר שהוא פתוח.

אפרת שמש: לא יכול להיות שנהג יתאים לרשות אחת ולא יתאים לרשות אחרת.

זבולון אורלב: את מדברת על עבירות תנועה או על עבריינות בכלל?

אפרת שמש: ספציפית אנחנו עוסקים בעבירות תנועה כי הן יותר רלוונטיות.

אפרת שמש: אנחנו חושבים שצריך להרחיב את זה גם לעבירות אחרות.

אפרת שמש: ככל שמדובר בנהגים של היסעים אנחנו מדברים גם על עבריינות מין וגם על עבירות אחרות.

זבולון אורלב: למה צריכים לחכות לפעם הזאת בשנה?

זבולון אורלב: ברגע שאדם הורשע בעבירת רכוש והוא לא בבית הסוהר אין בעיה לראות במאגר שהוא נהג מורשה להסעת תלמידים ולשלול לו את הרישיון.

אפרת שמש: עוד לא בנינו את המודל בשלמותו.

אפרת שמש: יכול להיות שתקופת הזמנים צריכה להיות קצרה יותר.

אפרת שמש: זה דבר שאנחנו צריכים לבדוק.

אפרת שמש: יש פה גם היבט תקציבי.

אפרת שמש: חידוש רישיונות מצריך אגרה.

חנא סוייד: האם המודל הזה קרוב ליישום, קרוב לביצוע?

אפרת שמש: זה לא חזון רחוק.

אפרת שמש: אנחנו עובדים עכשיו על גיבוש המודל יחד עם משרד התחבורה.

זבולון אורלב: אני מתכוון לעשות דיון נוסף.

זבולון אורלב: אני לא רוצה בדיון הנוסף לומר מה אתם מתכוונים, אני רוצה לוודא שהדברים נעשים.

אפרת שמש: אני יכולה לבוא לדיון הבא עם לוח זמנים.

זבולון אורלב: אנחנו נזמין אותך לישיבה בשבוע הבא.

זבולון אורלב: אנחנו מבקשים שתבואי אלינו עם לוח זמנים.

מסעוד גנאים: כמורה לשעבר אני יודע שכל ההנחיות ידועות עד שקורת תאונה או קטטה ואז הכל מתבלבל.

מסעוד גנאים: גם בכנסת הספקתי לדעת שלחוקק חוקים זה דבר אחד, לבצע אותם זה דבר אחר.

מסעוד גנאים: אני יודע שיש נהגים שעושים מהרכב קופסת סרדינים.

מסעוד גנאים: הבעיה היא שאין כתובת.

מסעוד גנאים: אנחנו לא יודעים למי לפנות.

מסעוד גנאים: כל רשות מפנה אותך לגוף אחר כדי לברוח מאחריות.

מסעוד גנאים: זה על חשבון החיים של הילדים שלנו.

מסעוד גנאים: הגיע הזמן לדעת מי הכתובת של העסקת כל הנהגים האלה או המלווים.

מסעוד גנאים: אני יודע שיש מלווים בהתנדבות.

מסעוד גנאים: צריך לדעת את העבר של המתנדבים.

עיסא אמין: אני רוצה להודות לוועדה ולחברי הכנסת על כך שנתנו לנו את הבמה להשמיע את הדברים.

עיסא אמין: אני אבא לילדים שלומדים בחינוך המיוחד.

עיסא אמין: הילדים שלי הם לקויי שמיעה.

עיסא אמין: במשך שנים הבן שלי הבכור נסע בהסעות האלו.

עיסא אמין: בשנה אחת התחלפו המון נהגים.

עיסא אמין: הזמן שלי הלך רק על להסיע את הבן שלי לבית הספר ולהחזיר אותו.

עיסא אמין: סמכתי רק על עצמי.

עיסא אמין: רציתי לדעת שהבן שלי הלך לבית הספר וחזר מבית הספר בשלום.

עיסא אמין: כאבא אני יודע כמה זה כואב להלביש את הילד בבוקר ולשים אותו בקופסא בלי לדעת מי הנהג שלוקח אותו ומי הנהג שמחזיר אותו.

עיסא אמין: אתה כל הזמן מלא חששות בעבודה.

עיסא אמין: רוב הזמן אתה מעדיף לקחת את הבן שלך ולהחזיר אותו.

עיסא אמין: למה בתי הספר לחינוך מיוחד לא נמצאים באותה עיר או באותו כפר?

עיסא אמין: למה הילדים שלנו צריכים לנסוע לעיר אחרת או לכפר אחר?

עיסא אמין: ליקויי השמיעה היו לומדים בתל-אביב.

עיסא אמין: אחרי שהפעלנו לחץ הוקמה שלוחה בכפר ואז לא היה צריך לקום מוקדם בבוקר ולשלוח אותם בהסעה לעיר אחרת.

עיסא אמין: אני רוצה להזמין אתכם כדי לראות איך הילדים לומדים בכיתות של שני מטר על מטר וחצי.

עיסא אמין: זה דבר שכואב לי.

זבולון אורלב: הדברים שלך הם דברים כואבים, אבל אנחנו דנים היום בעניין ההסעות.

זבולון אורלב: בהזדמנות נטפל בסוגיה הזאת.

עודד שאולוב: צרם לי קצת לשמוע שהגברת עשתה הכללה לגבי כל ההסעות וכל המכוניות שמסיעות תלמידים.

עודד שאולוב: אנחנו בחברה מסיעים ילדים בחינוך הרגיל, בחינוך המיוחד וגם קשישים סיעודיים שהם באיזה שהוא מקום ילדים.

עודד שאולוב: הסטטיסטיקה אומרת 0 תאונות במקרה שלי.

עודד שאולוב: אני לא יודע מה הולך בחברות אחרות.

עודד שאולוב: יש פיקוח, יש רכבים מסודרים.

עודד שאולוב: אנחנו נמצאים תחת הפיקוח של ג'קי מאגף קציני בטיחות.

עודד שאולוב: אנחנו עוברים פיקוח פעמיים בשנה לפחות.

עודד שאולוב: אפשר לראות את התיקים של הנהגים.

עודד שאולוב: הדבר היחיד שמפריע לי זה שבעבר נהג שביקש לקבל רישיון הפעלה כדי להסיע תלמידים היו מבקשים ממנו אישור רישום פלילי ותעבורתי.

עודד שאולוב: אנחנו לא היינו יודעים מה יש לו, אבל היינו יודעים אם הוא מורשע או לא מורשע.

עודד שאולוב: נכון להיום זה לא קורה.

עודד שאולוב: היום נהג שרוצה להוציא רישיון הפעלה מקבל רישיון הפעלה ואנחנו לא יודעים עליו כלום.

עודד שאולוב: אנחנו במהלך התקופה גם לא יכולים לברר.

עודד שאולוב: אמרו לנו שזה אסור.

עודד שאולוב: כשחס וחלילה קורת תאונה הדבר הראשון שהתקשורת אומרת זה שלנהג היו 100 עבירות תנועה.

עודד שאולוב: , 300 עבירות תנועה.

עודד שאולוב: אנחנו לא יכולים לפקח על זה.

זבולון אורלב: הדיון כאן חשף פעם נוספת שיש כשלים בסוגיה של הסעות תלמידים בהיבט של אי יכולת לדעת בוודאות שכל הנהגים שמסיעים תלמידים הם נהגים שעומדים בכל הדרישות והכללים שקבעו הרשויות המוסמכות – משרד החינוך, משרד התחבורה ומשטרת ישראל.

זבולון אורלב: כל זה בגלל חוסר היכולת להעביר אינפורמציה בזמן נכון בין הגורמים שבידיהם המידע לגורמים שמפעילים את הנהגים.

זבולון אורלב: הדבר השני שהתברר לנו זה שההמלצות של ועדת אלבז לא יושמו במלואן.

זבולון אורלב: ועדת אלבז מ2005 קבעה מכלול שלם של המלצות בכל התחומים האפשריים - סוגיית הנהגים, סוגיית ההתקשרויות של הרשויות המקומיות עם קבלני הסעות וסוגיית דרישות החובה ממפעיל שירות ההסעה בפיקוח ואכיפה.

זבולון אורלב: ההמלצות האלו לא יושמו במלואן.

זבולון אורלב: כמו כן גם לא יושמו ההמלצות של הוועדה לענייני ביקורת המדינה וועדת החינוך מישיבות קודמות.

זבולון אורלב: הוועדה רוצה להעיר למשרדי הממשלה שלהבא יופיעו כאן בעלי הסמכות ובעלי המידע כדי לחסוך מזמנה של הוועדה.

זבולון אורלב: אנחנו נעיר למנכ"לי המשרדים הנוגעים בדבר כדי שהדבר לא יישנה.

זבולון אורלב: אנחנו נקיים בשבוע הבא ישיבה בסוגית החינוך התעבורתי.

זבולון אורלב: אנחנו נקבל ממשרד המשפטים לוח זמנים על טיפול בהיבטים המשפטיים על מנת שמידע על נהגים יוכל לזרום מבעלי המידע למי שצריך לקבל את המידע באופן שלא יועסקו נהגים שאינם מורשים.

זבולון אורלב: אגב, לא רק בסוגיה הפלילית ולא רק בסוגייה התעבורתית, גם בסוגיה של עברייני מין.

זבולון אורלב: אנחנו דורשים ממנכ"ל משרד החינוך להפעיל את הוועדה הבין משרדית.

זבולון אורלב: אנחנו נאפשר פרק זמן של עד החודש הראשון של מושב החורף.

זבולון אורלב: זה עוד 5 חודשים.

זבולון אורלב: אנחנו נקיים דיון מקיף בכל סוגיית ההסעות.

זבולון אורלב: משרדי הממשלה מתבקשים להכין את כל הנתונים האפשריים שאיך שהוא קשורים להסעות.

זבולון אורלב: אנחנו לא מתכוונים לתת תפריט.

זבולון אורלב: כל אחד יודע את בסיסי המידע שמצויים במשרדו.

זבולון אורלב: נשתדל להכין מסמך של מרכז המידע והמחקר של הכנסת.

זבולון אורלב: כל זה מפני שאנחנו עוסקים בתלמידים שהמדינה והרשויות מחייבות אותם להשתמש בהסעות כדי לקיים חוק לימוד חובה.

זבולון אורלב: פה חלה עלינו חובה כפולה ומכופלת ומשולשת כיוון שהמדינה לקחה על עצמה להסיע את התלמידים.

זבולון אורלב: הדגש של הדיון הזה הוא אותה ועדה בין משרדית שתפקידה לתכלל , לתאם ולהסדיר את יחסי הגומלין בין הרשויות השונות שעוסקות בנושא הזה.

זבולון אורלב: הוספנו גם את המועצות האזוריות, את משרד המשפטים ואת הרשות הלאומית לבטיחות בדרכים.

זבולון אורלב: אנחנו מביעים ביקורת חריפה כלפי מרכז השלטון המקומי שלא מצא לנכון להביא לכאן את ראשי השלטון המקומי, כולל ראשי ערים או מנהלי מחלקות חינוך, כדי להציג את עמדתו של השלטון המקומי והסתפק במסמך של עו"ד שהוא כללי ביותר, איננו נותן שום מענה.

זבולון אורלב: זה דבר תמוה בעיני.

זבולון אורלב: אנחנו יודעים שמרכז שלטון מקומי יודע להופיע בוועדה הזאת עם ראש השלטון המקומי, עם המנכ"ל, עם ראש ועדת החינוך.

זבולון אורלב: בדברים שנוגעים לתקציב השלטון המקומי נזעקים ומקבלים מאיתנו גיבוי מלא.

זבולון אורלב: אני אפנה לראש השלטון המקומי ולראש ועדת החינוך של השלטון המקומי ואביע את מחאתנו החריפה כנגד ההתנהגות הבלתי ציבורית והבלתי אחראית.

זבולון אורלב: בדיון שנקיים בתחילת אוקטובר או נובמבר נתייחס להסעות על כל היבט אפשרי, לרבות הנהגים ומכלול הנושאים - הנהגים, המלווים, הרכבים, ההתקשרויות, הביטוח.

ראובן שטל: כל שינוי שלא יהיה מבחינת ההסעות לתלמידים יהיה לטובתנו ולא יפגע בנו.

ראובן שטל: החוק מחייב אותנו לעלות על ההסעה.

ראובן שטל: אין לנו ברירה.

ראובן שטל: אנחנו לא יכולים לדעת אם הנהג עובר על החוק, אם יש לו הרשעות.

ראובן שטל: זה גם לא מתפקידנו וסמכותנו לברר את זה.

ראובן שטל: אנחנו רוצים שהשירות שאותו אנחנו מקבלים יהיה הכי טוב שאפשר.

זבולון אורלב: למה יש המון תלונות על כך שתלמידים משתוללים בהסעות?

זבולון אורלב: מועצת תלמידים יכולה לעשות משהו בנידון?

ראובן שטל: אנחנו יכולים לדבר עם התלמידים.

ראובן שטל: את זה עושים ברמות הבית ספריות.

ראובן שטל: אני מקווה שעושים את זה בכל בתי הספר בהם יש מועצת תלמידים.

ראובן שטל: אנחנו לא יכולים לקשור את הידיים למי שמרביץ.

זבולון אורלב: תן לנו עצה לגבי מה צריך לעשות.

זבולון אורלב: אני שומע תלונות על כך שלפעמים ההתנהגות פורקת העול מסכנת את ההסעה.

ראובן שטל: כשאין מורה או מבוגר הילדים מרגישים שהם יכולים הכל.

חנא סוייד: אולי תעשו קמפיין חינוכי.

ראובן שטל: אפשר לחשוב על זה.

ראובן שטל: אני אעלה את זה במליאת המועצה.

יצחק קדמן: יש בתי ספר שמינו תלמידים.

יצחק קדמן: הם עושים עבודה יוצאת מן הכלל.

יצחק קדמן: צריך להרחיב את הניסיון הזה.

זבולון אורלב: אנחנו קוראים למשרד החינוך לבדוק את האפשרות למנות נאמני נסיעה מתוך התלמידים כדי להבטיח את שלומם של התלמידים בהסעות הרגילות.

עודד שאולוב: עשינו איזו שהיא אמנה מסוימת בין התלמידים להורים כך שהם יהיו מחויבים לחגור חגורות בטיחות ולהיות ילדים טובים בהסעה.

זבולון אורלב: תודה רבה, הישיבה נעולה.